**Република Србија**

**КАНЦЕЛАРИЈА ЗА КОСОВО И МЕТОХИЈУ**

**објављује**

**ЈАВНИ ПОЗИВ**

**ЗА ДОДЕЛУ ПОДСТИЦАЈА ЗА ИНВЕСТИЦИЈЕ У ФИЗИЧКУ ИМОВИНУ**

**ЗА ПОДРШКУ РАЗВОЈУ И ОПОРАВКУ ПОЉОПРИВРЕДНЕ ПРОИЗВОДЊЕ**

**у оквиру Програма расподеле и коришћења подстицајних средстава**

**за развој пољопривреде на територији АП Косово и Метохија**

**у 2021. години**

Јединице локалне самоуправе АП Косово и Метохија обухваћене овим јавним позивом су: Витина, Вучитрн, Гњилане, Гора, Звечан, Зубин Поток, Исток, Клина, Косовска Каменица, Косовска Митровица, Косово Поље, Лепосавић, Липљан, Ново Брдо, Обилић, Ораховац, Пећ, Призрен, Приштина, Србица, Урошевац и Штрпце.

Јавни позив обухвата подстицаје за инвестиције у физичку имовину у циљу подршке развоју пољопривредне производње пољопривредних газдинстава и породичних домаћинстава на територији АП Косово и Метохија кроз улагање у:

* набавку нове пољопривредне механизације и опреме за унапређење примарне биљне и сточарске производње;
* подизање нових и/или развој постојећих вишегодишњих засада воћа и винове лозе, укључујући и развој постојећих винограда за производњу грожђа за вино;
* изградњу и/или опремање нових система за наводњавање, односно побољшање система/опреме за наводњавање;
* развој сточартва и живинарства, односно набавку квалитетних сточних грла;
* развој пчеларства кроз набавку кошница, ројева и остале опреме за развој ове делатности.

Јавни позив обухвата и подстицаје за обнављање пољопривредних капацитета домаћинстава са територије АП Косово и Метохија која су претпрела штету услед непредвиђених околности и привремену подршку посебно погођенима кризом узрокованом пандемијом вируса Ковид 19 и то за:

* Набаваку сточних грла у циљу надокнаде штете настале услед покоља од стране дивљих звери/крађе од стране нн лица;
* Набавку нових засада воћа и поврћа у циљу надокнаде штете настале услед елементарних непогода (поплаве, олује, атмосферска пражњења, град и сл.);
* Набавку пољопривредних машина и/или опреме у циљу надокнаде штете настале крађом истих од стране нн лица;
* Улагање у обнову постојећих објеката за животиње уколико је на истима начињена штета проузрокована деловањем природних сила, као што су: поплаве, олује, атмосферска пражњења, град и сл.
* Набавка нове опреме за сточарску и биљну производњу пољопривредним домаћинствима чија је основна делатност прерада, пласирање на тржиште и развој пољопривредних производа (прихватљици корисници овог подстицаја морају имати евидентирано смањење прихода у 2020. години од минимално 15% у односу на 2019. годину).

Програм расподеле и коришћења подстицајних средстава за развој пољопривреде на територији АП Косово и Метохија у 2021. години (у даљем тексту: Програм) спроводиКанцеларија за Косово и Метохију (у даљем тексту: Канцеларија) у сарадњи са јединицама локалне самоуправе на територији АП Косово и Метохија.

Конкурсе за пријаву заинтересованих пољопривредних газдинстава и домаћинстава расписују јединице локалне самоуправе АП Косово и Метохија. Право да се пријаве на ове конкурсе имају лица уписана у Регистар пољопривредних газдинстава код Управе за трезор Републике Србије, са седиштем на територији АП Косово и Метохија, породична домаћинства са пребивалиштем на територији АП Косово и Метохија, а која ће имати обавезу регистрације своје делатности на овом подручју по одобравању подстицаја, пољопривредна газдинства при манастирима СПЦ, као и земљорадничке задруге са седиштем на територији АП Косово и Метохија.

Контролу формалне исправности, прегледање и оцењивање пријава обавља Комисија за оцењивање и одабир пројеката коју решењем образује председник Привременог органа јединице локалне самоуправе АП Косово и Метохија (у даљем тексту: Комисија за оцењивање). Поступак оцењивања и одабир пријава за финансирање спроводи се по критеријумима који су саставни део Програма који је усвојен Закључком Владе РС 05 број: 401-987/2021 дана 4. фебруара 2021. године.

Комисија за оцењивање сачињава прелиминарну листу прихваћених пријава и исту сваког 30. у месецу доставља Канцеларији за Косово и Метохију на даљу надлежност и поступање.

Пријаве за опоравак пољопривредне производње се предају такође јединицама локалне самоуправе АП Косово и Метохија, а право да их поднесу имају сва физичка лица, носиоци порородчних домаћинстава с пребивалиштем на територији АП Косово и Метохија чија је основна делатност пољопривреда, а која су претрпела неку штету. Уз уредно попуњен образац пријаве доставља се и документација којом се доказује да је штета настала у претходној или текућој години, односно да је пољопривреднику евидентирано смањење прихода у 2020. години од минимално 15% у односу на 2019. годину (криза изазвана пандмијом вируса Ковид 19).

Јавни позив је отворен даном објављивања, а траје док се предвиђена средства не реализују.

Конкурсна документација и комплетна информација о свим битним елементима и правилима за учешће у овом јавном позиву могу се преузети са интернет странe Канцеларије: [www.kim.gov.rs](http://www.kim.gov.rs)